ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

մայիսի 2020 թվականի N - Լ

### **«ՊԵՏԱԿԱՆ ՍԱՀՄԱՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

### **ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»** ՕՐԵՆՔԻ ՆԱԽԱԳԾԻ

### ՎԵՐԱ­ԲԵՐՅԱԼ ՀԱ­­­ՅԱՍ­­ՏԱ­ՆԻ ՀԱ­Ն­ՐԱ­ՊԵ­­­ՏՈՒ­ԹՅԱՆ ԿԱՌԱ­ՎԱ­­ՐՈՒ­ԹՅԱՆ

### ԱՌԱ­ՋԱՐ­­ԿՈՒ­ԹՅԱՆ ՄԱՍԻՆ

-------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

1. Հավանություն տալ **«Պետական սահմանի մասին» Հայաստանի Հանրապետության օրենքում լրացումներ կատարելու մասին»** օրենքի նախագի (Պ-570-15.04.2020-ՏՀ-011/0) վերաբերյալ Հայաս­տա­նի Հան­րա­պե­տու­թյան կա­­ռա­­վա­րու­թյան առաջար­կությանը:

2. Հայաս­տա­նի Հանրապե­տու­թյան կա­­ռա­­վա­րու­թյան առաջար­կությունը սահ­ման­ված կարգով ներկայացնել Հա­յաս­­­տա­նի Հան­րա­պե­տու­թյան Ազգային ժողովի աշխա­տա­կազմ:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ Ն. ՓԱՇԻՆՅԱՆ

2020 թ. մայիսի

Երևան

### **«ՊԵՏԱԿԱՆ ՍԱՀՄԱՆԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

### **ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»** ՕՐԵՆՔԻ ՆԱԽԱԳԾԻ

### (Պ-570-15.04.2020-ՏՀ-011/0) ՎԵՐԱ­ԲԵՐՅԱԼ ՀԱ­­­ՅԱՍ­­ՏԱ­ՆԻ ՀԱ­Ն­ՐԱ­ՊԵ­-

### ­­­­ՏՈՒ­ԹՅԱՆ ԿԱՌԱ­ՎԱ­­ՐՈՒ­ԹՅԱՆ ԱՌԱՋԱՐԿՈՒԹՅԱՆ ՄԱՍԻՆ

«Պետական սահմանի մասին» Հայաս­տանի Հանրապետության օրենքում լրացումներ կատարելու մասին» օրենքի նախագծի (այսուհետ` Նախագիծ) վերաբերյալ հայտնում ենք հետևյալը.

Նախագծի 1-ին հոդվածի 1-ին կետի համաձայն՝ նախատեսվում է Օրենքի 14-րդ հոդվածը «սահմանային» բառից հետո լրացնել «ավտոտրանսպորտային» բառով, որի արդյունքում ստացվում է Օրենքի 14-րդ հոդվածի 1-ին մասի հետևյալ ձևակերպումը՝ Պետական սահմանը հատող անձինք, տրանսպորտային միջոցները, կենդանիները, բեռներն ու այլ գույքը ենթակա են սահմանային, ավտոտրանսպորտային, սանիտարահիգիենիկ և հակահամաճարակային, անասնաբուժական, ֆիտոսանիտարական վերահսկողության և մաքսային հսկողության:

Նախագծի 1-ին հոդվածի 2-րդ կետով նախատեսվում է Օրենքի 14-րդ հոդվածը լրացնել նոր մասով, ըստ որի՝ «Պետական սահմանի անցման կետերում ավտոտրանս­պոր­տային օրենսդրության պահպանման նկատմամբ վերահսկողությունն իրականացնում է տրանսպորտի բնագավառում վերահսկողություն իրականացնող տեսչական մարմինը:»:

Նախագծի հիմնավորման համաձայն՝ պետական սահմանին վերահսկողություն իրականացնելու լիազորությունից անհիմն զրկվել է տրանսպորտի բնագավառում վերահսկողություն իրականացնող տեսչական մարմինը, մինչդեռ տեսչական մարմնի լիազորությունները լիարժեք և ամբողջ ծավալով իրականացնելու համար անհրաժեշտ է, որ տեսչական մարմինը պետական սահմանին նույնպես իրականացնի ավտոտրանսպորտային օրենսդրության պահպանման նկատմամբ վերահսկողություն, իսկ դրա համար էլ անհրաժեշտ է, որպեսզի առանձնացվի տարածք և շինություն տվյալ վերահսկողության իրականացման համար:

Այդ առումով անհրաժեշտ է նկատի ունենալ, որ 2018 թվականի մարտի 23-ին ընդունվել են «Պետական կառավարման համակարգի մարմինների մասին» և «Տեսչական մարմինների մասին» օրենքում փոփոխություններ և լրացումներ կատարելու մասին» ՀՀ օրենքները, որոնց համաձայն՝ տեսչական մարմինները սահմանվել են որպես կառավա­րու­թյանը ենթակա մարմիններ: «Պետական կառավարման համակարգի մարմինների մասին» ՀՀ օրենքի 4-րդ հոդվածի 2-րդ մասով սահմանվում են տեսչական մարմինները, այդ թվում՝ Քաղաքաշինության, տեխնիկական և հրդեհային անվտանգության տեսչական մարմինը, որի ստեղծումից հետո դադարել են գործել Հայաստանի Հանրապետության տրանսպորտի նախարարության տրանսպորտային պետական տեսչությունը, Հայաստանի Հանրապետու­թյան էներգետիկ ենթակառուցվածքների և բնական պաշարների նախարարության էներգե­տի­կայի պետական տեսչությունը, Հայաստանի Հանրապետության արտակարգ իրավիճակ­ների նախարարության պետական հրդեհային և տեխնիկական անվտանգության տեսչությունը, Հայաստանի Հանրապետության քաղաքաշինության կոմիտեի քաղաքաշինա­կան պետական տեսչությունը, և դրանց կողմից վերահսկվող բնագավառների նկատմամբ վերահսկողություն իրականացնելու իրավասությունը վերապահվել է հիշյալ տեսչական մարմնին: Արդյունքում, անհամապատասխանություններ են առաջացել նշված բնագավառ­ներում վերահսկողությունը սահմանող օրենքներում՝ կապված բնագավառում քաղաքակա­նու­թյուն իրականացնող մարմինների և վերահսկողություն իրականացնող մարմնի լիազորու­թյունների սահմանազատման հետ: Այդ առումով, Հայաստանի Հանրապետության Ազգային ժողով է ներկայացվել Հայաստանի Հանրապետության կառավարության կողմից մշակված նախագծերի փաթեթ, որում ներառված օրենքներում նախատեսվում է կատարել փոփոխու­թյուններ և լրացումներ՝ համապատասխան մարմինների և/կամ դրանց ղեկավարների լիազորությունները հստակեցնելու նպատակով՝ ոլորտում վերահսկողություն իրականացնող տեսչական մարմնին վերապահելով վերահսկողական բնույթի լիազորությունները: Հիշյալ նախագծերի փաթեթում ներառված է նաև «Տրանսպորտի մասին» Հայաստանի Հանրապե­տության օրենքում փոփոխություններ կատարելու մասին» Հայաստանի Հանրապետության օրենքի նախագիծը, որով նախատեսվում են Տրանսպորտի բնագավառում վերահսկողու­թյուն իրականացնող տեսչական մարմնի վերաբերյալ դրույթներ, ինչպես նաև հստակեցվում են վերջինիս լիազորությունները:

Բացի այդ, Հայաստանի Հանրապետության Ազգային ժողով ներկայացված «Տրանսպորտի մասին» Հայաստանի Հանրապետության օրենքում փոփոխություններ կատարելու մասին» Հայաստանի Հանրապետության օրենքի նախագծի 4-րդ հոդվածի համաձայն՝ Տրանսպորտի բնագավառում վերահսկողություն իրականացնող տեսչական մարմինը՝

1) իր իրավասության սահմաններում վերահսկողություն է իրականացնում տրանս­պորտի բնագավառի իրավական ակտերի, լիցենզիաների և միջազգային թույլտվությունների պահանջների կատարման նկատմամբ.

2) կիրառում է օրենքով նախատեսված պատասխանատվության միջոցներ տրանս­պորտի բանագավառը կարգավորող օրենսդրության պահանջների խախտման համար.

3) կատարում է օրենքով իրեն վերապահված այլ լիազորություններ:»:

Այդ առումով անհրաժեշտ է նկատի ունենալ նաև, որ «Պետական կառավարման համակարգի մարմինների մասին» Հայաստանի Հանրապետության օրենքի 7-րդ հոդվածի 10-րդ մասի համաձայն՝ Հայաստանի Հանրապետության վարչապետի 2018 թվականի հունիսի 11-ի N 730-Լ որոշմամբ հաստատվել է Հայաստանի Հանրապետության քաղաքա­շինու­թյան, տեխնիկական և հրդեհային անվտանգության տեսչական մարմնի կանոնադրու­թյունը, որի 11-րդ կետի 3-րդ ենթակետի համաձայն՝ տեսչական մարմինը տրանսպորտի բնագավառում իրականացնում է հետևյալ լիազորությունները՝

1) տրանսպորտի ոլորտի նորմատիվ իրավական ակտերի կատարման վերահսկո­ղության իրականացում.

2) իր իրավասության սահմաններում իրականացնում է ավտոմոբիլային տրանս­պոր­տի բնագավառի իրավական ակտերի, լիցենզիաների և միջազգային թույլտվությունների պահանջների կատարման նկատմամբ վերահսկողության իրականացում

3) երկաթուղային տրանսպորտով փոխադրման գործընթացի հետ կապված տեխնի­կական միջոցների շահագործման և երթևեկության անվտանգության ոլորտում տեխնի­կական վերահսկողության իրականացում, այդ թվում նաև` տրանսպորտային պատահար­ների և երկաթուղային տրանսպորտի շահագործման և երթևեկության անվտանգության կանոն­ների խախտման հետ կապված միջադեպերի ծառայողական քննություն և հաշվառում.

4) երկաթուղային տրանսպորտի շահագործման և երթևեկության անվտանգության ոլորտում բնապահպանական անվտանգության, բնական և տեխնածին բնույթի արտա­կարգ իրավիճակների կանխատեսման և վերացման, երկաթուղային տրանսպորտի գործունեու­թյան հետ կապված այլ տեխնիկական միջոցների շահագործման պահանջների կատար­ման նկատմամբ պետական հսկողության իրականացում.

5) երկաթուղային տրանսպորտում անվտանգության ապահովման նկատմամբ վերահսկողության իրականացում.

6) երկաթուղային տրանսպորտի գործունեություն իրականացնող կազմակեր­պու­թյուն­ներում երկաթուղային տրանսպորտի շահագործման և երթևեկության անվտան­գու­թյան պահանջների պահպանության, ընդհանուր օգտագործման երկաթուղային գծերի, ընդհանուր օգտագործման երկաթուղային գծերի, երկաթուղային շարժակազմի ու բեռնարկղերի տեխնիկական վիճակի, ինչպես նաև բեռնատար վագոնների ու բեռնարկղերի բեռնման ու բեռնաթափման աշխատանքների կատարման ստուգում:

Հետևապես, հաշվի առնելով վերոգրյալը՝ նախագծում հստակեցման կարիք ունի, թե պետական սահմանի անցման կետերում ավտոտրանսպորտային օրենսդրության կոնկրետ որ պահանջների պահպանման նկատմամբ է իրականացվելու ավտոտրանսպորտային վերահսկողություն, քանի որ «ավտոտրանսպորտային օրենսդրությունը» շատ ավելի լայն հասկացություն է: Այդ առումով նախագծում հստակեցման կարիք ունեն նաև պետական սահմանի անցման կետերում «ավտոտրանսպորտային օրենսդրության» պահանջների խախտման համար պատասխանատվության միջոցներ կիրառելու հետ կապված հարցերը:

Բացի այդ, բավարար չափով հիմնավորված չէ նախագծի ընդունման նպատակը, քանի որ նախագծի հիմնավորման մեջ ներկայացված չեն կարգավորման ենթակա ոլորտի կամ խնդրի սահմանումը, առկա իրավիճակը, կարգավորման նպատակները, ակնկալվող արդյունքը և այլն, ինչը հնարավորություն կտա լիարժեք կերպով գնահատելու նախագծով առաջարկվող կարգավորումները: Այդ առումով նախագծի ընդունման հիմնավորումն անհրաժեշտ է լրամշակել և ներկայացնել «Նորմատիվ իրավական ակտերի մասին» Հայաստանի Հանրապետության օրենքի 6-րդ հոդվածի 5-րդ մասի պահանջներին համապատասխան, քանի որ հիմնավորման միջոցով նախագիծը մշակող պետական մարմինը պարզաբանում է իրավական ակտի ընդունման նպատակը, կարգավորման անհրաժեշտությունը, կարգավորման համար ընտրված եղանակի նպատակահարմարու­թյունը, պարզաբանում է նախագծով առաջարկվող կարգավորումների բնույթն ու նպատակը, իրավական ակտի ընդունմամբ ակնկալվող արդյունքները: Նորմատիվ իրավական ակտի ընդունման հիմնավորմանն առավել խիստ բովանդակային պահանջներ են առաջադրվում, մասնավորապես օրենքների պարագայում` հաշվի առնելով դրանցով կարգավորվող հասարակական հարաբերությունների բնույթը և այդ ակտերի տեղն իրավական ակտերի համակարգում: Նորմատիվ իրավական ակտի ընդունման հիմնավորման բովանդակության մեջ պետք է նկարագրվեն գործող օրենսդրական դաշտը, առկա իրավական կարգավո­րում­ները, կարգավորման ենթակա հարաբերությունների ոլորտում գործնականում առկա խնդիրները, հնարավոր օրենսդրական բացերը, տվյալ բնագավառում իրականացվող պետական քաղաքականությունը:

Միաժամանակ Նախագծի ընդունումը նպատակահարմար չէ, հաշվի առնելով այն հանգամանքը, որ Հայաստանի Հանրապետության սահմանային անվտանգության ապահով­ման և պետական սահմանի համալիր կառավարման ռազմավարության շրջանակներում Հայաստանի Հանրապետությունը պարտավորություն է ստանձնել Հայաստանի Հանրա­պե­տության սահմանի անցման կետերում գործող պետական կառավարման մարմինների միջև փոխգործակցությունն իրականացնել եվրոպական չափանիշներով, որոնց համաձայն պետական սահմանի անցման կետերում ավտոտրանսպորտային վերահսկողության գործառույթ սահմանված չէ:

Բացի այդ, Հայաստանի Հանրապետության պետական սահմանի անցման կետերում ավտոտրանսպորտային վերահսկողության գործառույթների իրականացման համար պայման­ներ ստեղծելով կխաթարվի Հայաստանի Հանրապետության պետական սահմանի անցման կետերի տեխնոլոգիական սխեման, ռեժիմը, լիազոր մարմինների գործառույթները, ինչպես նաև «Մեկ կանգառ, մեկ պատուհան» սկզբունքով նախատեսված ներդաշնակությունը:

Միաժամանակ, տրանսպորտի բնագավառում վերահսկողություն իրականացնող տեսչական մարմնի կողմից Հայաստանի Հանրապետության պետական սահմանի ավտոմո­բիլային անցման կետերում գործառույթների իրականացումը կգերազանցի Հայաստանի Հանրապետության կառավարության 2011 թվականի մայիսի 12-ի N 702-Ն որոշման 3-րդ հավելվածի 9-րդ կետով սահմանված հոսքուղիներում գտնվող տրանսպորտային միջոցների, ինչպես նաև առանց իջեցման անձանց նկատմամբ սահմանային, սանիտարական-կարանտինային, անասնաբուժասանիտարական, բուսասանիտարական վերահսկողություն­ների և մաքսային հսկողության վրա ծախսվող ժամանակը:

Նախագիծն ունի լրացուցիչ քննարկման կարիք, հիմք ընդունելով այն հանգամանքը, որ ներկայումս իրականացվում են համապատասխան աշխատանքներ՝ պետական սահմանային հսկողություն իրականացնող մարմինների աշխատանքները կոորդինացնելու ուղղությամբ՝ սահմանների համալիր կառավարման, այդ թվում՝ պետական սահմանի անցման կետերում «Մեկ կանգառ, մեկ պատուհան» հայեցակարգի շրջանակներում, ինչը ենթադրում է սահմա­նա­հատման գործընթացի պարզեցում և դյուրինացում, ինչպես նաև մաքսային սահմանով տեղափոխվող ապրանքների և տրանսպորտային միջոցների մաքսային ձևակեր­պումների ժամանակահատվածի կրճատում, այդ թվում՝ տեղեկատվության փոխա­նակ­ման էլեկտրո­նային հարթակի ստեղծման ճանապարհով: Հետևաբար Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմնին Հայաստանի Հանրապետության սահմանային անցակետերում շուրջօրյա հերթափոխային աշխատանքային ռեժիմով վերահսկողական գործառույթների իրականացման լիազորություն վերապահելու իրավասությունն օրենսդրորեն ամրագրելու հարցը նպատակահարմար ենք գտնում քննարկել նշված հայեցակարգի ամրագրմանն ուղղված գործողությունների ծրագրի շրջանակներում:

Միաժամանակ, հայտնում ենք, որ ներկա պահին իրականացվում են պետական սահմանի անցման կետերում «Մեկ կանգառ, մեկ պատուհան» սկզբունքի ամբողջական ներդրման ուղղությամբ աշխատանքներ, որոնց շրջանակներում քննարկվում է նաև սահմա­նային գերատեսչությունների թվաքանակի կրճատման հարցը՝ լիազորությունների պատ­վի­րակ­ման սկզբունքով, ինչից ելնելով սահմանին խնդրո առարկա հսկողության իրականաց­ման անհրաժեշտության դեպքում, հարցը կարող է կարգավորել համա­պա­տասխան լիազորությունը ներկայումս սահմանային հսկողություն իրականաց­նող որևէ գերատեսչու­թյանը պատվիրակելու միջոցով:

Հիմք ընդունելով վերոգրյալ հիմնավորումները, առաջարկում ենք ձեռնպահ մնալ օրենքում առաջարկվող փոփոխություններից:

Նախագծի ընդունմամբ կարիք կառաջանա լրացումներ և փոփոխություններ կատարել Հայաստանի Հանրապետության կառավարության 2011 թվականի մայիսի 12-ի «Հայաստանի Հանրապետության պետական սահմանի ռեժիմ սահմանելու մասին» N 702-Ն որոշման մեջ:

**ԵԶՐԱԿԱՑՈՒԹՅՈՒՆ**

**«Պետական սահմանի մասին» Հայաստանի Հանրապետության օրենքում**

**լրացումներ կատարելու մասին» օրենքի նախագծի պետական բյուջեի**

**եկամուտների էական նվազեցման կամ ծախսերի ավելացման վերաբերյալ**

Նախա­­գծի ընդու­­նումը չի հանգեց­նի ՀՀ պետա­­­­կան բյու­ջեի եկամուտ­ների նվազեցման, սակայն կարող է հանգեցնել ՀՀ պետական բյու­ջեի ծախսերի ավե­լացման: